MOSSUR DE LABATUT

 I avè 'n còp un òmi e uu' hemna maridats amassa que s'aperèvan Mossur e Madama de Labatut, e qu'èran hòrt riches. Madama qu'èra gròssa, e, un jorn entà disnar minjèvan uu' blanquèta de pè de pòrc, era que s'avalèt un petit unglit. Que l'avè dehens lo còth, ne podè pas dar en avant ni en arrèr, e le hemna podè pas mèi tirar len. Tan bien que lo matin, que le trobèren mòrta au leit. Mossur qu'avè hòrt de chegrin, que le hit méter hens uu' bèra tomba tota seitada, e que li dishèt dessús tot çò qu'avè de mèi bèth, colièrs, pendènts, anèths, tot aquò en òre e que valè hòrt car. Qu'avèn a l'ostau un vailet e uu' goja que se divèn maridar amassa e n'avèn pas hòrt d'argent. Lo desser, lo vailet que dishot a le goja:

 — Vòs véder qu'ànim tirar totas sas bagas a le dama ? Que les venderam e que haram hòrt d'argent. N'auram per víver...

 — Mès, ce dishot le gojata, se lo mossur vèn a ic saber, que nes harà méter en prison, o pènder benlèu...

 Mès lo mossur avè tant de pena que ne sortiva pas mèi deu leit. Le neit vinuda, que partan tot' dus entá le glisa, lo vailet e le goja. Lo vailet que s'avè portat un palahèr per aubrir le tomba. Quòn estoren dehens, que tirèren lèu a le hemna tot l'òre dont avè dessús.

 Aquera dama, quòn èra viva, qu'èra hòrt maishanta.

 Tanben, davant de sortir de le tomba, lo vailet que li balhèt un còp de palahèr entre còth e umba en disents :

 — Tè! nòbla garça, me n'as hèit pro avéder ! Adara qu'ès mòrta e bien mòrta !

 Mès, au truc deu palahèr, l'òs que sortit deu còth e le mòrta que bohèt.

 — Ah! mon Diu! ce dishot era, que m'as guarida. Que m'estupèvi. Lo vailet e le goja, plenh de paur, que s'arrecaptèren de tant que le dama se luvèva e sortiva de le tomba. Mès lo mossur qu'estot tan contènt de tornar véder le soa hemna viva que perdonèt los dus volures. Quauque temps après, le dama que hit váder un bèth còishe. E le gent que disen : « Mossur de Labatut, qu'èra estat enterrat davant d'estar vadut. »